NACRT PRAVILNIKA
Na temelju članka 15. stavka 2. Zakona o javnoj nabavi („Narodne novine“ broj 120/16, 114/22 i 48/26) i članka 78. Statuta Dječjeg vrtića Mrvica, Upravno vijeće Dječjeg vrtića Mrvica na __ sjednici održanoj _____________ 2026. godine donosi

PRAVILNIK O PROVEDBI POSTUPAKA
JEDNOSTAVNE NABAVE

I. UVODNE ODREDBE
Članak 1.
(1) Ovim Pravilnikom o načinu provođenja postupaka jednostavne nabave (u daljnjem tekstu: Pravilnik) uređuju se pravila, uvjeti i način postupanja javnog naručitelja Dječji vrtića Mrvica, Petra Jakšića 10, 21400 Supetar, OIB: 30026358790 (u daljnjem tekstu: Naručitelj) prilikom nabave roba, usluga i radova, te provedbe projektnih natječaja, koji po svojoj procijenjenoj vrijednosti spadaju u kategoriju jednostavne nabave.
(2) Jednostavna nabava je nabava roba i usluga, te provedba projektnih natječaja čija je procijenjena vrijednost manja od 50.000,00 eura, odnosno radova čija je procijenjena vrijednost manja od 100.000,00 eura, za koje po Zakonu o javnoj nabavi („Narodne novine“ broj 120/16, 114/22 i 48/26, u daljnjem tekstu: Zakon) ne postoji obveza provođenja postupaka javne nabave.
(3) Procijenjena vrijednost u smislu ovog Pravilnika odnosi se na ukupan iznos jednostavne nabave bez poreza na dodanu vrijednost (PDV-a).
(4) U provedbi postupaka jednostavne nabave Naručitelj je obvezan primjenjivati zakonske i podzakonske akte, kao i interne akte, a koji se odnose na pojedini predmet nabave.
(5) Izrazi koji se koriste u ovom Pravilniku, a imaju rodno značenje odnose se jednako na muški i ženski rod.
II. NAČELA JAVNE NABAVE
Članak 2.
(1) Prilikom provođenja postupaka jednostavne nabave Naručitelj je obvezan u odnosu na sve gospodarske subjekte poštovati načelo slobode kretanja robe, načelo slobode poslovnog nastana i načelo slobode pružanja usluga te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti.
(2) Naručitelj je obvezan primjenjivati odredbe ovoga Pravilnika na način koji omogućava učinkovitu nabavu te ekonomično i svrhovito trošenje javnih / proračunskih sredstava
III. SPRJEČAVANJE SUKOBA INTERESA
Članak 3.
(1) Obveznicima primjene Zakona o sprječavanju sukoba interesa zabranjeno je utjecati na dobivanje poslova ili ugovora o jednostavnoj nabavi za nabavu robe usluga i radova i/ili na koji drugi način koristiti svoj položaj kako bi utjecali na ovu nabavu radi postizanja osobnog probitka ili probitka povezane osobe, neke povlastice ili prava, sklopili pravni posao ili na drugi način interesno pogodovali sebi ili drugoj povezanoj osobi.
(2) Osoba koja sudjeluje u provedbi postupka jednostavne nabave ne smije ni na koji način pogodovati bilo kojem gospodarskom subjektu pri dobivanju ugovora o nabavi.
(3) Naručitelj je obvezan poduzeti prikladne mjere da učinkovito spriječi, prepozna i ukloni sukobe interesa u vezi s postupkom jednostavne nabave kako bi se izbjeglo narušavanje tržišnog natjecanja i osiguralo jednako postupanje prema svim gospodarskim subjektima.
(4) Na sukob interesa u vezi s postupkom jednostavne nabave na odgovarajući način se primjenjuju odredbe o sukobu interesa Zakona.
IV. PLAN NABAVE I REGISTAR UGOVORA
Članak 4.
(1) U Planu nabave i Registru ugovora navode se svi predmeti nabave čija je procijenjena vrijednost jednaka ili veća od 5.000,00 eura. Plan Nabave i Registar ugovora, kao i sve njihove kasnije promjene objavljuju se u Elektroničkom oglasniku javne nabave Republike Hrvatske (u daljnjem tekstu: EOJN RH).
(2) U Registru ugovora i okvirnih sporazuma navode se svi predmeti nabave za čiju nabavu je naručitelj sklopio ugovore i okvirne sporazume na temelju izuzeća od primjene Zakona o javnoj nabavi propisanih člancima 33. i 34. Zakona s obrazloženjem razloga za izuzeće. 


V. KOMUNIKACIJA
Članak 5.
(1) U provedbi postupaka jednostavne nabave sukladno ovom Pravilniku koristi se mogućnost primjene elektroničkih sredstava komunikacije, kao i sredstava koja nisu elektronička te njihova kombinacija ukoliko je potrebno.

VI. ANALIZA TRŽIŠTA
Članak 6.
(1) U svrhu pripreme postupaka jednostavne nabave može se provesti analiza tržišta koja obuhvaća prikupljanje informacija o predmetu nabave, gospodarskim subjektima koji sudjeluju na tržištu te drugim okolnostima koje utječu na uvjete nabave, a sve sukladno planiranim raspoloživim sredstvima i potrebama upravnih tijela Naručitelja. 
VII. POSTUPCI JEDNOSTAVNE NABAVE
Članak 7.

(1) Postupci jednostavne nabave u smislu ovoga Pravilnika jesu:

· Izravno ugovaranje
· Ograničeno prikupljanje ponuda
· Javno prikupljanje ponuda

· IZRAVNO UGOVORANJE
	Članak 8.
(1) Izravno ugovaranje je postupak nabave u kojem Naručitelj izdaje narudžbenicu ili sklapa ugovor s jednim gospodarskim subjektom.
(2) Izravno ugovaranje u pravilu se provodi za nabavu robe, usluga ili projektnih natječaja, te radova čije je procijenjena vrijednost manja od 15.000,00 eura
(3) Naručitelj zadržava pravo izvršiti nabavu roba i usluga iz stavka 2. ovog Članka bez izdavanja narudžbenice ili poziva na dostavu ponude u slijedećim okolnostima:
- za nepredviđene popravke građevinskih objekata, osnovnih sredstava i sitnog inventara
- za nabavu rezervnih dijelova i potrošnog materijala za otklanjanje nepredviđenih popravaka objekata, osnovnih sredstava i sitnog inventara
- kao i u slučaju provedbe nabave koja zahtijeva žurnost te u ostalim slučajevima po odluci naručitelja.

· OGRANIČENO PRIKUPLJANJE PONUDA
Članak 9.
(1) Ograničeno prikupljanje ponuda je postupak nabave u kojem naručitelj poziva jednog ili više gospodarskih subjekata po vlastitom odabiru da dostave ponudu sukladno uvjetima i zahtjevima iz poziva na dostavu ponuda.
(2) Ograničeno prikupljanje ponuda provodi se za nabavu robe, usluga i projektnih natječaja čija je procijenjena vrijednost
· 15.000,00 do 25.000,00 eura 
te za nabavu radova čija je procijenjena vrijednost
· 15.000,00 do 45.000,00 eura
(3) Poziv na dostavu ponuda za nabavu predmeta nabave čija je procijenjena vrijednost jednaka ili veća od 15.000,00 eura upućuje se gospodarskim subjektima obavezno putem modula jednostavne nabave u EOJN RH.
(4) Način dostave ponude u postupku ograničenog prikupljanja ponuda biti će određeno u pozivu na dostavu ponuda.
(5) Iznimno, ugovor o nabavi može se sklopiti izravnim ugovaranjem s jednim gospodarskim subjektom i za nabave robe, usluga i projektnih natječaja, te radova čija je procijenjena vrijednost veća od 15.000,00 eura u sljedećim slučajevima:
· nabave usluga od ponuditelja čiji se odabir predlaže zbog specijalističkih stručnih znanja i posebnih okolnosti (konzultantske usluge, specijalističke usluge, tehnički razlozi i slično),
· nabave robe zbog posebnih okolnosti ili po posebnim uvjetima,
· nabave zdravstvenih usluga, socijalnih usluga, usluga obrazovanja. 
(6) Razlozi za navedene slučajeve ovoga članka moraju biti obrazloženi u zahtjevu za pokretanje postupka upravnog tijela – korisnika nabave.
(7) U slučaju potrebe sklapanja ugovora izravnim ugovaranjem iz drugih objektivno opravdanih razloga vezanih za prirodu predmeta nabave ili izvršenje ugovora, osim u  prethodno navedenim slučajevima, suglasnost za sklapanje ugovora daje odgovorna osoba Naručitelja.
· JAVNO PRIKUPLJANJE PONUDA
Članak 10.
(1) Javno prikupljanje ponuda je postupak nabave u kojem na  temelju javno objavljenog poziva za prikupljanje ponuda svaki zainteresirani gospodarski subjekt može podnijeti ponudu.
(2) Javno prikupljanje ponuda provodi se, u pravilu, za nabave robe, usluga i projektnih natječaja čija je procijenjena vrijednost 
· jednaka ili veća od 25.000,00 eura 
te za nabavu radova čija je procijenjena vrijednost 
· jednaka ili veća od 45.000,00 eura
(3) Poziv za javno prikupljanje ponuda objavljuje se putem javne objave u modulu jednostavne nabave u Elektroničkom oglasniku javne nabave RH (u daljnjem tekstu EOJN RH).
(4) Ponude u postupku javnog prikupljanja ponuda dostavljaju se putem modula jednostavne nabave u EOJN RH.
(5) Naručitelj nije obvezan provesti postupak jednostavne nabave putem javne objave u modulu jednostavne nabave  EOJN RH:
a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni,
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:  
1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe ,
2. ako iz tehničkih razloga predmet nabave može isporučiti samo određeni gospodarski subjekt ili 
3. ako je to nužno radi zaštite isključivih prava, uključujući prava intelektualnog vlasništva .
c) ako postoji iznimna žurnost uzrokovana događajima koje naručitelj nije mogao predvidjeti niti na njih utjecati.  
Razlozi za primjenu iznimke iz stavka 5. ovoga članka navode se i obrazlažu u objavi u modulu jednostavne nabave EOJN RH.
(6) Naručitelj nije obvezan provesti postupak jednostavne nabave putem javne objave u modulu jednostavne nabave u slijedećim okolnostima:
- ako samo određeni gospodarski subjekt može izvoditi radove, isporučiti robu ili pružiti usluge,
-kada je to potrebno zbog obavljanja usluga ili radova na dovršenju započetih, a povezanih funkcionalnih ili prostornih cjelina ili zbog razloga iznimne žurnosti izazvane događajima koje Naručitelj nije mogao predvidjeti, 
- za nepredviđene popravke građevinskih objekata, osnovnih sredstava i sitnog inventara
- za nabavu rezervnih dijelova i potrošnog materijala za otklanjanje nepredviđenih popravaka objekata, osnovnih sredstava i sitnog inventara
-kao i u slučaju provedbe nabave koja zahtijeva žurnost te u ostalim slučajevima po odluci naručitelja.
(7) Pripremu i provedbu postupaka jednostavne nabave i iz stavka 4. i 5. ovog Članka provode ovlašteni predstavnici naručitelja koje imenuje odgovorna osoba Naručitelja internom odlukom. Ovlašteni predstavnici naručitelja mogu biti i osobe koje nisu u radnom odnosu s Naručiteljem. 

VIII. PROVEDBA POSTUPKA JEDNOSTAVNE NABAVE
	Članak 11.
(1) Provođenje postupka jednostavne nabave započinje izradom zahtjeva za nabavu. 
(2) Uvjet za pokretanje postupka je osiguranje financijskih sredstava u Financijskom planu Naručitelja za godinu u kojoj obveza po ugovoru odnosno narudžbenica dopijeva na naplatu.
(3) Zahtjev za nabavu upućuje čelnik ustanove.
(4) Zahtjev za nabavu dostavlja se službeniku nadležnom za provedbu postupaka jednostavne nabave odnosno izradu narudžbenica elektroničkom poštom na adresu: racunovodstvo@vrtic-mrvica.hr
IX. NEPREDVIĐENE NABAVE
Članak 12.
(1) Iznimno, ukoliko se zbog izvanrednih i nepredviđenih okolnosti ukaže potreba za nabavom, a financijska sredstva za izvršenje ugovora o nabavi nisu planirana u financijskom planu Naručitelja, računovodstvo ustanove dužno je o tome obavijestiti čelnika.
(2) Postupak nabave može se pokrenuti isključivo uz prethodno odobrenje čelnika, a prema potrebi i uz suglasnost osnivača.
(3) Naručitelj je dužan osigurati potrebna financijska sredstva prije dospijeća obveze plaćanja koja proizlazi iz predmetne nabave.
X. STRUČNO POVJERENSTVO
Članak 13.
(1) Za provođenje postupka jednostavne nabave čelnik imenuje stručno povjerenstvo od 3 (tri) člana.
(2) Jedan član povjerenstva odgovoran je za pripremu tehničke specifikacije predmeta nabave. 
(3) U postupku pripreme tehničke specifikacije odgovorna osoba može surađivati sa stručnom osobom specijalistom za određeno područje koja ne mora biti član povjerenstva, ali ima znanja i iskustva potrebna za izradu tehničke specifikacije.
XI. POZIV NA DOSTAVU PONUDA
Članak 14.
(1) Poziv za dostavu ponude sadrži najmanje:
1. troškovnik,
2. opis predmeta nabave s tehničkom specifikacijom,
3. rok za dostavu ponude,
4. rok valjanosti ponude,
5. dokumente koje su ponuditelji dužni dostaviti,
6. način izrade i dostave ponude,
7. odredbe o jamstvima, ako su tražena,
8. kriterij za odabir,
9. bitne elemente ugovora ili prijedlog ugovora,
10. uputu o pravnom lijeku,
11. ostale potrebne podatke.
(2) Rok za dostavu ponude iznosi najmanje 5 radnih dana od dana slanja poziva odabranim gospodarskim subjektima odnosno od dana javne objave poziva za dostavu ponude.
(3) Ponude se dostavljaju putem EOJN RH osim dijelova za koje je u pozivu za dostavu ponuda navedeno da se dostavljaju pismenim putem na adresu Naručitelja kao odvojeni dijelovi ponuda. 
(4) Smatra se da je ponuda zaprimljena u trenutku dostave putem EOJN RH neovisno o trenutku dostave odvojenog dijela ponude.
(5) Odvojeni dijelovi ponude koji ne dođu na adresu Naručitelja u zadanom roku ne uzimaju se u razmatranje nego se neotvoreni vraćaju ponuditeljima uz dokaz da su bili zaprimljeni nakon isteka roka za dostavu ponuda.
(6) Ukoliko Naručitelj nakon objave ili slanja poziva za dostavu ponude utvrdi da je potrebno izmijeniti neki od zahtjeva koje je propisao, učinit će dostupnim na isti način kao i poziv za dostavu ponuda obavijest o izmjeni uvjeta nabave, te eventualnom produžetku roka za dostavu ponude.
XII. UVJETI ZA IZRADU PONUDE
Članak 15.
(1) U pozivu za dostavu ponude Naručitelj će odrediti uvjete koje ponuditelji moraju zadovoljiti kako bi ponuda bila važeća, kao što su dostava određenih dokumenata, jamstva i sl.
(2) Gospodarski subjekti se pri izradi ponude moraju pridržavati uvjeta koje je odredio Naručitelj, ali mogu zatražiti pojašnjenje/dopunu/izmjenu poziva na dostavu ponude, upozoriti Naručitelja na pogrešku ili ako nekim zahtjevima nije moguće udovoljiti uslijed objektivnih okolnosti (promjena zakonske regulative, stanje na tržištu i sl.). 
(3) Sva komunikacija između gospodarskih subjekata i Naručitelja odvija se putem EOJN RH.
XIII. KRITERIJ ZA ODABIR PONUDE
Članak 16.
(1) Naručitelj u pozivu za dostavu ponude određuje kriterij za odabir ponude.
(2) Kriterij za odabir ponude može biti najniža cijena ili ekonomski najpovoljnija ponuda (ENP). 
(3) U slučaju ekonomski najpovoljnije ponude Naručitelj će propisati elemente i način vrednovanja istih, uz uvjet da cijena mora biti jedan od elemenata. Ostali kriteriji ne smiju biti diskriminirajući i moraju biti povezani s predmetom nabave.
XIX. OTVARANJE, PREGLED I OCJENA PONUDA
Članak 17.
(1) Pravodobno zaprimljene ponude otvaraju se istekom roka za dostavu ponuda automatski u sustavu EOJN RH, te se generira zapisnik o otvaranju ponuda. Otvaranju ponuda mora prisustvovati najmanje 1 (jedan) član povjerenstva. Otvaranje ponuda nije javno.
(2) Ponude koje nisu prispjele u roku i na način propisan pozivom za dostavu ponuda ne uzimaju se u razmatranje.
(3) Nakon otvaranja ponuda, povjerenstvo pristupa pregledu i izrađuje zapisnik o pregledu i ocjeni pristiglih ponuda. Ponude koje udovoljavaju svim traženim zahtjevima koje je propisao Naručitelj, rangiraju se prema kriteriju za odabir. Najbolje ocijenjena ponuda odabire se za ugovaranje. 
(4) Ako u dostavljenim ponudama postoje manja odstupanja od zahtjeva koje je propisao Naručitelj, povjerenstvo može zatražiti od ponuditelja da dostavi očitovanje o izmjeni ponude u tom dijelu, na način kako je zahtijevao Naručitelj. 
(5) Ako ponuditelj u ostavljenom roku ne dostavi očitovanje ili odbije izmijeniti ponudu, Naručitelj će ponudu tog ponuditelja ocijeniti nevažećom i ista se neće dalje razmatrati. 
(6) Izmjene i dopune ponude ne smiju se odnositi na nuđene jedinične cijene niti rezultirati izmjenom rezultata vrednovanja ponuda prema kriteriju za odabir najpovoljnije ponude.
(7) Ako ponuditelj ne dostavi svu traženu dokumentaciju Naručitelj ga može pozvati da upotpuni dokumente ili dostavi dokumente koje nije dostavio u ponudi (osim troškovnika i dokumenata koji se odnose na vrednovanje ponude prema kriterijima ENP). 
(8) Ukoliko su pojedini dokumenti ili dijelovi ponude nečitki ili nejasni, od ponuditelja se može zatražiti da ih pojasni. U slučaju utvrđene računske pogreške od ponuditelja će se zatražiti da prihvati ispravak.
(9) U slučaju da ponuditelj ne prihvati ispravak računske pogreške ili ne pojasni/upotpuni ponudu, ista će biti odbijena.
(10) Iz zapisnika moraju biti vidljivi svi elementi koji su utjecali na ocjenu ponuda i prijedlog za odabir odnosno poništenje postupka.
XX. ODLUKA O ODABIRU ILI PONIŠTENJU POSTUPKA
Članak 18.
(1) Postupak jednostavne nabave završava donošenjem odluke o odabiru ili poništenju, koju donosi čelnik na temelju prijedloga povjerenstva.
(2) Za odabir je dovoljna jedna valjana ponuda.
(3) Odluka o odabiru ili poništenju donosi se u roku 30 (trideset) dana od isteka roka za dostavu ponuda, te se ista bez odgađanja javno objavljuje putem EOJN RH. Zajedno s odlukom objavljuje se preslika zapisnika o pregledu i ocjeni ponuda, osim u slučaju poništenja postupka bez provođenja pregleda i ocjene ponuda kada se objavljuje samo odluka o poništenju.
(4) S odabranim ponuditeljem sklapa se ugovor o nabavi. 
(5) Ugovorni odnos može se ostvariti po isteku roka za izjavljivanje prigovora odnosno rješavanja po prigovoru.
(6) Naručitelj će poništiti postupak nabave u slučaju:
1. ako ne dobije niti jednu ponudu,
2. ako su sve pristigle ponude nevažeće,
3. ako je cijena najbolje ocijenjene ponude veća od planiranih sredstava za nabavu, 
osim ako se Naručitelj obveže osigurati nedostajuća sredstva,
4. ako cijena najpovoljnije ponude prelazi iznos za koji je potrebno provesti 
postupak javne nabave,
5. ako tijekom roka za dostavu ponuda ili tijekom postupka pregleda i ocjene ponuda postanu poznate okolnosti koje značajno utječu na postupak nabave odnosno zbog kojih je potrebno provesti drugačiji postupak ili izmijeniti tehničke specifikacije predmeta nabave,
6. ako prestane potreba za predmetnom nabavom.

XXI. UGOVORNI ODNOS
Članak 19.
(1) Ugovorni odnos može nastati s jednim ili s više gospodarskih subjekata, ovisno o prirodi predmeta nabave. 
(2) Temeljem provedenog postupka jednostavne nabave može se sklopiti jedan ugovor na razdoblje od jedne ili dvije godine odnosno najviše dva godišnja ugovora. 
(3) U slučaju da je predviđeno sklapanje dva ugovora, Naručitelj može odustati od sklapanja drugog predviđenog ugovora ako nastupe okolnosti koje to onemogućavaju (npr. nema osiguranih sredstava, prestaje potreba za predmetom nabave i sl.).
(4) Za vrijeme trajanja ugovornog odnosa ne smiju se mijenjati bitni elementi ugovora u odnosu na one propisane pozivom za dostavu ponude odnosno troškovnikom i tehničkom specifikacijom. 
(5) U slučaju izvanredne potrebe za povećanjem ugovorenih količina ili dodavanjem novih stavaka, iste se smiju ugovoriti sklapanjem dodatka ugovoru odnosno izdavanjem nove narudžbenice samo u slučaju kada su kumulativno zadovoljeni uvjeti:
- ukupno ugovorena vrijednost ne prelazi u višu kategoriju jednostavne nabave ili u kategoriju za koju je potrebno provesti postupak javne nabave
- dodatne količine odnosno nove stavke ugovaraju se s gospodarskim subjektom s kojim je Naručitelj u osnovnom ugovornom odnosu
- dodatna vrijednost ne prelazi 30% prvotno ugovorene vrijednosti.
XXII. ODREDBE O PRAVNIM LIJEKOVIM
Članak 20.
(1) U postupcima jednostavne nabave koji se provode prema odredbama ovog Pravilnika svaki ponuditelj koji je dostavio ponudu u roku za dostavu ponude, ima pravo uvida u ostale dostavljene ponude (uključujući i popratnu dokumentaciju i korespondenciju), osim u dijelove koji su sukladno posebnim propisima označeni tajnima, u roku 3 (tri) radna dana od dana objave ishoda postupka nabave. 
(2) Naručitelj je isto dužan omogućiti putem EOJN RH najkasnije sljedeći radni dani od dana dostave zahtjeva.
(3) Ponuditelj koji je dostavio ponudu u određenom postupku jednostavne nabave može uložiti prigovor  čelniku  ukoliko smatra da su u postupku pregleda i ocjene ponuda počinjene nepravilnosti koje su rezultirale odabirom ponude koja nije trebala biti odabrana. 
(4) Prigovor se može uložiti u roku 5 (pet) radnih dana od dana objave ishoda postupka nabave. 
(5) Podnošenje prigovora odgađa sklapanje ugovora o nabavi do donošenja odluke o prigovoru.
(6) Čelnik će razmotriti prigovor ponuditelja te isti uvažiti ili odbiti. 
(7) Ukoliko prigovor bude uvažen stručno povjerenstvo će ponovno pregledati dostavljene ponude i izvršiti odabir ili poništiti postupak nabave.
(8) U postupcima jednostavne nabave koji se provode sukladno ovom Pravilniku nije dopušteno izjavljivanje žalbe.
XXIII. PRIJELAZNE I ZAVRŠNE ODREDBE
Članak 21.
Na sve što nije regulirano ovim Pravilnikom Naručitelj može na odgovarajući način primjenjivati odredbe Zakona o javnoj nabavi.
Članak 22.
Ovaj Pravilnik stupa na snagu u roku od osam (8) dana od dana objave. 
Stupanjem na snagu ovog pravilnika prestaje važiti Pravilnik o jednostavnoj nabavi KLASA: 003-05/23-01/03, URBROJ: 2181-11-2-02-23-1 od dana 31. svibnja 2023. godine. 



KLASA: 
URBROJ: 
U Mjesto, _________ 2026. godine.
                                                         
                                                               PREDSJEDNICA UPRAVNOG VIJEĆA 
                                                               _____________________
                                                               Dijana Ivelić

Ovaj Pravilnik objavljen je dana ___________2026. godine  na  oglasnoj ploči ustanove te mrežnim stranicama ustanove  i   učinjen je dostupnim u Elektroničkom oglasniku javne nabave RH (EOJN) i stupa na snagu 01. rujna 2026. godine. 

                                                                                                 RAVNATELJICA
                                                                                                 _______________
	Marija Vuković



